Kadúc, Miroslav, poslanec NR SR (2014-11-25):
Ďakujem pekne, pán predsedajúci. Vážené kolegyne, vážení kolegovia, vážený nádejný kandidát na predsedu parlamentu, ja sa budem prihovárať aj nepriamo, niekedy aj priamo k vám. Peter Pellegrini je mladý a ambiciózny človek a politik. Preto mám v takomto ohľade pochopenie pre jeho politické ambície. Dnes máme, vážené dámy, vážení páni, rozhodovať o tom, kto bude prvý medzi rovnými a zároveň garantom zákonnosti v tejto sieni zákonnosti. A najmä, čo sa týka teda legislatívnej čistoty. Ja verím, že pán aktuálny poslanec Pellegrini sa vyhne svojim excesom z minulosti, ak hovorím o prílepkoch a ktoré niektorý nazývajú nepriamymi novelami a nebude sa toto opakovať a že nie iba, nie je iba maskou, ktorá má byť vľúdnou tvárou na prekrytie posledných smeráckych excesov, ak hovorím o kauze CT, MH Development, SPP. Pretože predseda parlamentu má byť ten, kto má byť lídrom nielen parlamentu, ale aj vzorom pre bežných občanov, pre ľudí mimo parlament. Peter Pellegrini sa doteraz profiloval viac ekonomickým smerom a ja nemám pochybnosti o jeho erudovanosti, ani entuziazme na zastávanie tejto funkcie, dokonca ani pochybnosti o tom, akým spôsobom sa prejavoval v exekutíve. Mrzí ma, to mi je naozaj ľúto, že na ministerstve školstva nemal viac priestoru presadiť to, čo som ja od neho očakával, pretože, ako som povedal, patrí k tej mladšej generácii a práve takíto ľudia by mali a verím tomu, že sú presvedčení, že mladí, talentovaní a schopní ľudia, ktorí raz budú viesť túto krajinu, by mali mať väčšiu budúcnosť a práve tú dostávajú v školstve. Verím, že ak bude zvolený, nebude, alebo bude pomýšľať aj na ministerstvo školstva a bude úzko spolupracovať. Pretože to, čo rozbehol, sa mi javilo ako správne. Zároveň verím, že nový predseda parlamentu pochopí jednu elementárnu vec, ktorá sa tu podľa môjho názoru stráca, a to je, že vláda sa zodpovedá parlamentu a nie naopak, že politická kultúra, naša ústava, ale aj náš právny systém hovoria: „parlament vyslovuje nedôveru vláde“. Nie naopak. Nemalo by to byť tak, že vláda alebo niektorí ministri, či premiéri si robia z parlamentu len bábky, alebo niečo, kam musia ísť, lebo ich tam zavolali. Má tu byť reálna zodpovednosť a reálna politická kultúra, kedy, opakujem, vláda sa zodpovedá parlamentu. Už by sa nemalo opakovať, že na interpeláciách nebude niektorý minister bez závažného dôvodu. Ten minister tu vždy musí sedieť. Rovnako tak pri odvolávaní ktoréhokoľvek ministra, špeciálne pána premiéra. Vláda tu musí byť, pretože sa zodpovedá tomuto parlamentu. Verím, že ako predseda parlamentu pán poslanec Pellegrini zabezpečí, aby tu vláda bola. Verím, že nový predseda parlamentu sa vyhne tomu, čo robil jeho predchodca. Ja len spomeniem iba niekoľko vecí. Pán poslanec Poliačik povedal pomerne veľa a verím, že sa nebude opakovať prepisovanie už schválených zákonov. Toto bol nonsens, ak predseda parlamentu bez, podľa môjho názoru, akéhokoľvek práva si dovolil prepísať schválené znenie zákona. Prípadne, že sa budú zatajovať zárobky, s tým veľmi úzko súvisí zákon o ochrane verejného záujmu, ktorého bol pán bývalý predseda gestorom a ktorý nebol dotiahnutý. Rovnako tak uzavretie bufetu novinárom. Alebo aktuálne noviny novinami projektu N povedané, že nanovo definoval demokraciu: „Vyhraj voľby a môžeš všetko.“. Verím tomu, že nový predseda parlamentu si toto nikdy nedovolí. Nikdy. Má vytvárať, práve on je ten, kto má vytvárať politickú kultúru a verím, že to, ak to bude pán Pellegrini, že to tak bude. Prvou zaťažkávajúcou skúškou nového predsedu nepochybne bude aj vysporiadanie sa s problémom výstavby už teraz javiacich sa predražených garáží na archeologickom nálezisku. Verím tomu, že sa k tomu postaví čelom a dá zadosť hodnotám, kultúrnym a historickým hodnotám namiesto okázalostí, ktoré, ak som správne pochopil, má byť, ktorej účelom má byť práve to, že budeme predsedať Európskej únii, respektíve Európskej rade. Verím, že nový predseda sa postaví čelom aj k tomu, že vyhlási novú voľbu predsedu NKÚ. A nebudeme sa tu hrať na komédie toho, že opozícia sa nevie dohodnúť. Tento post pán Jasovský presluhuje už takmer tri roky a plytvanie sa nezastavuje. Myslím si, som presvedčený, že nová voľba predsedu NKÚ má byť vyhlásená ako jedna z prvých krokov. Druhá vec, v ktorú verím, je doplnenie nových členov Ústavného súdu, čo má v konečných rukách samozrejme pán prezident, ale iba parlament môže dať pánovi prezidentovi kandidátov, z ktorých si môže vybrať, z ktorých si má právo vybrať. A môže povedať, aj že nie. Nemusí vyberať. Je to v rukách nového predsedu parlamentu, aby vyhlásil novú voľbu kandidátov na členov Ústavného súdu. Dnes má Ústavný súd 11 členov namiesto trinástich. Tento počet je nedostatočný a nesúladný s Ústavou, žiaľ. A čoho som sa dotkol, bola pripravená novela Ústavného zákona 357/2004 o ochrane verejného záujmu. Pán bývalý predseda parlamentu túto komisiu, ktorá pripravovala novelu, mal viesť, boli tam niekoľkí zástupcovia, myslím, že ich vymenoval pán poslanec Poliačik a potom z ničoho nič výsledky práce tejto komisie stopol. Ja by som bol rád, aby sme sa vrátili k práci tejto komisii a poskytli tomuto plénu taký návrh zákona, že poslanci a verejní činitelia vôbec budú pod drobnohľadom verejnosti a kontrola bude efektívna. Že to nebudú len vykazovania, mám auto, ale pritom mám Ferrari, mám dom a pritom mám vilku s bazénom a s krásnym hektárovým pozemkom. Aby tá kontrola bola efektívna a bola účinná. Na tomto zákone pracovala pracovná skupina dva roky. Bez výsledku, respektíve s výsledkom, ktorý nebol odobrený, žiaľ, bývalým predsedom parlamentu. To si musíme povedať. Osobne verím, že pán aktuálny poslanec Pellegrini bude, ak bude zvolený, bude dobrým predsedom parlamentu, ja v to teda dúfam, zásadne mi ani nič iné neostáva a posunie politickú kultúru o level vyššie a celkom úprimne hovorím aj napriek tomu, že je z opačnej strany barikády, ja zvažujem, že mu ten hlas dám. Ale ak tak urobím, tá kontrola bude o to dôslednejšia a o to skôr budem kričať, že niečo robí zle. Budem prvý, ktorý bude vyčítať, že porušuje rokovací poriadok. Ďakujem pekne, dámy a páni.